Теметов Калвария

Теметов Калва́рия — найстаршый теметов Ужгорода, положеный на грунку Калвария, в пѣшой доступности од центра города (не вецей як 1 км 48°37′47″N 22°17′45″E). На теметовѣ суть погребены вецеры вызнамны особы истории Ужгорода и Подкарпатской Руси. Етимология назвы Назва Калвария (лат. Calvaria) — латинска назва грунка Голгота, на котром, подля Библии, в I. сторочу быв укрижованый Исус Христос, а е то тыж метафорична назва мук Христовых перед укрижованьом. Назва Calvaria про теметовы широко хоснована в свѣтѣ. История Теметов быв отвореный на Винничном груни, позднѣйше названом Калвария, в зачатку XVIII. стороча. В року 1759 обыватель Унгвара винарь Давид Петц подаровав городови свою винницю и фундуш на Винничном груни, што стало ся зачатком фундации теметова. Фонд поступно выростав, а в року 1826 старанями римокатолицкого плебана Йожефа Линци на верху груня была поставлена головна каплиця. Уже в року 1828 на грошѣ цехох музикантох, обувникох и горчарьох были выставлены первы четыри каплицѣ в сподньой части груня, котры символизовали четыри штации на крижной дорозѣ Исуса Христа до мѣста укрижованя. До року 1830 подля проекта инженера Якоба Лама была прокладена дорога од нижных каплиць ку главной на верху груня, тота улиця называла ся Калвария, в совѣтской добѣ — Цвинтарна, а днесь то улиця Тиха на сподѣ и улиця Далека на верху. В року 1839 сатмарскый римокатолицкый епископ своим коштом поставив пяту нижню каплицю, а до року 1850 иншы благотворителѣ выбудовали еще четыри далшы каплицѣ. Десяту каплицю в року 1874 выбудовав каноник Мукачовской грекокатолицкой епархии Андрѣй Чургович. Три далшы каплицѣ выставив познатый своима щедрыма пожертвами римокатолицкый плебан Андраш Будиш. В совѣтской добѣ атеистична влада головну каплицю на верху груня конфишковала и передала Ужгородской универзитѣ, а была там заряджена штация слѣдованя за сателитами, позната яко «обсерватория универзиты», котра фунгуе доднесь. Часть каплиць спустошили. Аж в 1990х роках были они обновлены. Жерела и одказы Кобаль Й.: Кальварія // Ужгород відомий та невідомий. — Львів: Світ, 2003. — 196 с. — ISBN 966-603-272-4. — Сс. 124–126. Входна секция теметова Калвария и Дом Панихид (фотопанорама 360°). Google maps. https://www.google.com/maps/@48.6288758,22.2957463,3a,75y,319.87h,79.72t/data=!3m7!1e1!3m5!1snUEQBv8UGFCWJrH3knUQYA!2e0!6s%2F%2Fgeo2.ggpht.com%2Fcbk%3Fpanoid%3DnUEQBv8UGFCWJrH3knUQYA%26output%3Dthumbnail%26cb_client%3Dsearch.revgeo_and_fetch.gps%26thumb%3D2%26w%3D96%26h%3D64%26yaw%3D342.2244%26pitch%3D0%26thumbfov%3D100!7i13312!8i6656. [перевірено 2019-11-09]. Референции